CELEX: C2006/131/90
Language: da
Date: 2006-06-03 00:00:00
Title: Sag T-125/06: Sag anlagt den  3. maj 2006  — Centro Studi A. Manieri mod Rådet

3.6.2006   
            
            
               DA
            
            
               Den Europæiske Unions Tidende
            
            
               C 131/49
            
         Sag anlagt den 3. maj 2006 — Centro Studi A. Manieri mod Rådet
   (Sag T-125/06)
   (2006/C 131/90)
   Processprog: italiensk
   Parter
   
      Sagsøger: Centro Studi A. Manieri (Rom, Italien) (ved avvocati Carlo Forte, Mario Forte og Giannicola Forte)
   
      Sagsøgt: Rådet for Den Europæiske Union
   Sagsøgerens påstande
   
               —
            
            
               Annullation af Rådets Generalsekretariats beslutning af 16. januar 2006, hvorved Rådet tilbagekaldte det begrænsede udbud UCA-459/03 af den samlede drift af en vuggestue og i den forbindelse gav Kommissionens Kontor for Infrastruktur og Logistiks (OIB) bud tilslag med henblik på driften af denne.
            
         
               —
            
            
               Sagsøgerens tab fastsættes på grundlag af ret og rimelighed.
            
         
               —
            
            
               Rådet for Den Europæiske Union tilpligtes at betale sagens omkostninger.
            
         Søgsmålsgrunde og væsentligste argumenter
   Den foreliggende sag er rettet mod Rådets Generalsekretariats beslutning om at indstifte den udbudsprocedure, der var offentliggjort i efteråret 2003 med udbud nr. 2003/209-187862 som begrænset udbud for den samlede drift af en vuggestue. Den nævnte beslutning begrundes med, at man har overvejet et bud fra Kommissionens Kontor for Infrastruktur og Logistik (OIB) vedrørende driften af den pågældende vuggestue. Buddet blev fundet langt mere fordelagtigt end sagsøgerens projekt, navnlig for så vidt angår kontraktbetingelser for personalet, stordriftsfordele og optimering af de disponible ressourcer.
   Sagsøgeren har til støtte for sagen gjort følgende gældende:
   
               —
            
            
               Der er sket en tilsidesættelse af gennemsigtighedsprincippet og ligebehandlingsprincippet, idet den anfægtede retsakt, som følger af beslutningen om at give et internt tilslag for de ydelser, der er genstand for sagen, er blevet vedtaget uden nogen offentliggørelse eller konkurrence.
            
         
               —
            
            
               Der er sket en tilsidesættelse af artikel 86, stk. 1, EF, eftersom det ikke er muligt at have en ordning, hvorved medlemsstaterne pålægges ikke at opretholde en national ordning, som tillader tildeling af offentlige kontrakter uden afholdelse af udbud, hvorimod det er tilladt Fællesskabets institutioner at udvise en tilsvarende adfærd.
            
         
               —
            
            
               Der er foretaget en urigtig anvendelse af de bestemmelser, der er påberåbt som hjemmel for den anfægtede beslutning — dvs. fjerde afdeling i udbudsaftalen og artikel 101 i finansforordningen — for så vidt som Rådets opgivelse af udbuddet ikke førte til, at proceduren blev genoptaget.
            
         
               —
            
            
               Der er sket en tilsidesættelse af begrundelsespligten og en urigtig vurdering af de faktiske forhold vedrørende rigtigheden af de kriterier, der støtter OIB's bud.
            
         
               —
            
            
               Der er sket en tilsidesættelse af artikel 43 EF og 49 EF. Det gøres i den forbindelse gældende, at dersom OIB ikke er i Rådets tjeneste, har dette ingen kontrol herover. Det følger heraf, at der i den foreliggende sag ikke kan påberåbes retspraksis, hvorefter anvendelsen af de relevante bestemmelser vedrørende offentlige kontrakter kun kan udelukkes, hvis den kontrol, som udøves af den offentlige, overdragende myndighed over selskabet, der får tilslag, svarer til den, som myndigheden udøver over sine egne tjenester, og hvis det nævnte selskab udfører størstedelen af sin virksomhed med indehavermyndigheden.